Politiet: Brudefølge i slåsskamp på E6 i Oslo

Skal ha kranglet om hvem som skulle være nummer to i følget.

Politiet holdt igjen noen biler etter at limosinen med brudeparet kjørte avgårde. Den ene av dem ble avskiltet. Andreas Slettholm

7. okt. 2012 14:18 Sist oppdatert 7. oktober 2012

Det skal ha vært rundt 40 biler i brudefølget som kjørte fra Lørenskog og inn til Oslo.

— I tsjetsjensk kultur er det om å gjøre å ligge som bil nummer to i brudefølget. Vi har kjørt fra Lørenskog og det er blitt litt knuffing og bulker oss i mellom, sier en mann ved navn Saslan til Aftenpostens reporter på stedet.

Han er gjest i bryllupet, som foregår etter tsjetsjensk tradisjon.

«Et brudefølge tok seg vel mye tilrette. Kjørte svært sakte E6 inngående. Brukte alle felt og sinket trafikken unødig. Limosin og mørke biler», skrev Oslo-politiet på Twitter tidligere i ettermiddag.

Bilene stanset så opp i Vålerengatunnelen, og folk gikk ut av bilene. Da ble det håndgemeng og mindre knuffing, ifølge politiet.

Hissig stemning

Noen minutter senere skrev politiet at de stanset brudefølget på utsiden av Ekebergtunnelen. Politiet melder at førerne har forklart at det er «kulturell tradisjon».

- Vi så plutselig på kameraene våre at det var et følge av flere biler i tunnelen, ledet av en hvit limosin. Det viste seg at det var et brudefølge som sperret hele tunnellen, forteller operasjonsleder Tore Solberg i Oslo-politiet til Aftenposten.no.

— To av de mørke Audier i følget kolliderte i hverandre. Stemningen ble plutselig hissig, og sjåførene gikk ut av bilen og begyne å slåss. Dermed sperret de veien og lagde lang kø. Det hele er en meget spesiell situasjon, forteller Solberg videre.

En av bilene ble avskiltet på stedet på grunn av manglende betaling av årsavgift.

Aftenposten har ikke lyktes å få en kommentar fra brudeparet om søndagens brudulje.

Startet bønn på Framnes

Cirka en halv time etter hendelsen, kom en ny melding fra Oslo-politiet på Twitter. Brudefølge kom seg videre, men åpenbart ikke så langt:

«En av bilene i brudefølget fikk motorstans på E18 ved Framnes. Fører la seg ned på et teppe, og startet en bønn. Uvisst om dette hjelper.», skriver politiet.

Har du bilder eller video av hendelsen? Send dem inn til 2286@aftenposten.no